2013-ի հունվար ամիսն էր: Պատրաստվում էինք համալսարանի ընթացիկ քննություններին: Ինֆորմատիկայի ու կիրառական մաթեմատիկայի ֆակուլտետում ևս եռում էր ուսանողական կյանքը, պատրաստվում էին բոլորը: Մենք` վերջին կուրսի ուսանողներս, ձգտում էինք լավ հանձնել քննությունները. ավարտելով համալսարանը` զորակոչվելու էինք բանակ: Սովորության համաձայն քննական նյութերից մի քիչ կտրվելու համար նստեցի համակարգչիս մոտ, սկսեցի նորություններ ուսումնասիրել: Մոտենում էր Հունվարի 28-ը, իսկ դա նշանակում էր, որ ոչ միայն նշելու ենք Հայոց բանակի կազմավորման տարեդարձը, այլ նաև սկսվելու են կիբեռհարձակումներ հայկական կայքերի վրա... Հայկական կիբեռբանակը բազմիցս տոների առթիվ անակնկալներ էր մատուցել` կոտրելով ադրբեջանական կայքերը, տեղադրելով այնտեղ հայկական նյութեր, հայ հերոսների նկարներ, տեսահոլովակներ հայկական գաղտնի բանակի` ԱՍԱԼԱ-ի մասին...